b'\n_START_ARTICLE_\nSadra\n_START_SECTION_\nAlfa mavec\n_START_PARAGRAPH_\nAlfa mavec se proizvaja tako iz naravne, kot tudi iz kemijske sadre, v avtoklavih pri temperaturi do 150\xc2\xa0\xc2\xb0C in tlaku do 4 bare. Ta tako imenovani mokri na\xc4\x8din dehidracije dovoljuje kontrolirano nukleacijo in rast kristalov, kar vodi do zelo lepo oblikovanih kompaktnih kristalov. Ti so pove\xc4\x8dini zelo enakomerni in nekru\xc5\xa1ljivi. Posledica te enakomernosti oblike in velikosti kristalov je ve\xc4\x8dja gostota oz. manj\xc5\xa1a specifi\xc4\x8dna povr\xc5\xa1ina, kar se ka\xc5\xbee predvsem v odli\xc4\x8dnih kasnej\xc5\xa1ih obdelovalnih lastnostih, kot so manj\xc5\xa1a poraba vode, doseganje visoke tla\xc4\x8dne in upogibne trdnosti. Zaradi teh lastnosti se uporablja predvsem za teko\xc4\x8di estrih.\n_START_SECTION_\nBeta mavec\n_START_PARAGRAPH_\nBeta mavec ima dalj\xc5\xa1o zgodovino proizvodnje oz. uporabe v primerjavi z alfa mavcem._NEWLINE_Proizvodnja sloni na suhem na\xc4\x8dinu obdelave materiala v rotacijskih pe\xc4\x8deh oz. novej\xc5\xa1ih su\xc5\xa1ilnikih s fluidiziranim slojem pri temperaturi do 180\xc2\xa0\xc2\xb0C. Med kalcinacijo se pri tem procesu kristalna voda izlo\xc4\x8da v obliki pare, kar povzro\xc4\x8di razpad sadrinih kristalov v porozne agregate malih delcev beta mavca. Ti delci so zelo kru\xc5\xa1ljivi, neenakomerni in razli\xc4\x8dnih oblik, kar povzro\xc4\x8da dosti ve\xc4\x8djo potrebo po vodi in posledi\xc4\x8dno ni\xc5\xbeje upogibne in tla\xc4\x8dne trdnosti produktov.'